Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Јавно претпријатие за благосостојба на животни скитници ЛАЈКА Скопје, поднесена против Агенција за храна и ветеринарство, по предметот Барање за пристап до информации од јавен карактер, на 09.07.2025 година го донесе следното

**Р Е Ш Е Н И Е**

1. Жалбата изјавена од Јавно претпријатие за благосостојба на животни скитници ЛАЈКА Скопје, поднесена против Агенција за храна и ветеринарство, заведена во Агенцијата под бр.08-334 на 27.06.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Јавно претпријатие за благосостојба на животни скитници ЛАЈКА Скопје, како што е наведено во Жалбата, на 21.05.2025 година поднела Барање за пристап до информации од јавен карактер до Агенција за храна и ветеринарство, со кое побарала по е-маил да и се достави електронски запис од следната информација:

„1. Дали Општините во Град Скопје кои немаат склучено договори со ЈП ЛАЈКА имаат обврска самостојно да преземаат активности согласно надлежноста пропишана во член 28, став 1 од Законот за заштита и благосостојба на животните, барем на делови од градот кои се под надлежност на истите?

2. Дали Општините: Арачиново, Зелениково, Илинден, Петровец, Сопиште, Студеничани и Чучер-Сандево ја имаат извршено законската обврска предвидена во член 28, став 3 од Законот за заштита и благосостојба на животните, односно дали има донесено повеќегодишен план и програма врз основа на кои ќе се врши контролата на популација на бездомните кучиња?

3. Доколку се донесени повеќегодишен план и програма, истите се доставени и одобрени од Агенцијата а храна и ветеринарство?

4. Доколку наведените Општини немаат ги немаат усвоено предвидените акти и не преземаат активности определени во член 28, став 1, кои мерки ги презема Агенцијата за храна и ветеринарство како надлежен орган за спроведување на управните и стручните работи утврдени со Законот за заштита и благосостојба на животните?

5. Доколку се донесени, Ве молиме за копија од истите со цел да се запознаеме со нивната содржина и начинот на кој постапуваат.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба на 25.06.2025 година, заведена во Агенцијата под бр. 08-334 на 27.06.2025 година.

Агенцијата со електронски допис бр.08-334 од 27.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 01.07 .2025 година, одговори на дописот на Агенцијата. При тоа наведува: „ ...Барањето не е пристигнато/заведено во архивата на Агенцијата за храна и ветеринарство и од таа причина не е постапено по истото. Ве известуваме дека Агенцијата за храна и ветеринарство ќе започне постапка и соодветно ќе одговори во најкус можен рок.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Изготвил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата